Offentliggørelse af en ansøgning i henhold til artikel 17, stk. 6, i Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89

(2021/C 430/12)

Denne offentliggørelse giver ret til at gøre indsigelse mod ansøgningen, jf. artikel 27 i Europa-Parlamentets og Rådets forordning (EU) 2019/787 (1).

HOVEDSPECIFIKATIONERNE I DEN TEKNISKE DOKUMENTATION

»PREGLER«/»OSTTIROLER PREGLER«

EU-nr.: PGI-AT-02512 – 7. juni 2019

1. Betegnelse

»Pregler«/»Osttiroler Pregler«

2. Spiritussens kategori

Frugtbrændevin (kategori 9 i forordning (EF) nr. 110/2008)

3. Beskrivelse af spiritussen

Produktets fysiske, kemiske og/eller organoleptiske kendetegn

»Pregler«/»Osttiroler Pregler« fremstilles ved gæring og destillation udelukkende i destillerier i det afgrænsede geografiske område »Bezirk Lienz« (distriktet Lienz) af æbler og pærer fra området og — i enkelte tilfælde — tillige af blommer, der også skal komme fra det geografiske område. For at opnå den komplekse aroma anvendes forskellige æble- og pæresorter.

Æbler er den dominerende ingrediens, men pæreindholdet skal dog være mindst 25 %.

Op til et alkoholindhold på 25 % tilsættes der kun blommer til æbler og pærer (i samme forhold), hvis producenten kan godtgøre, at der traditionelt er blevet tilsat blommer til opskriften i mindst 20 år i træk, og at de relevante, specifikke mærkningsregler er overholdt.

— Virkeligt alkoholindhold i den drikkeklare spiritus: min. 40 % vol.

— Sødemidler til afrunding: maks. 4 gram sukker pr. liter færdigt produkt, udtrykt i invertsukker

— Ethylcarbamat: maks. 1 mg/l produkt — for »Pregler«/»Osttiroler Pregler« opnået ved tilsætning af blommer

— Flygtige stoffer: min. 280 g/hl ren alkohol

— Ethylacetat: maks. 350 g/hl ren alkohol

— Klarhed: klar

— Farve: farveløs

— Duft/smag: karakteristisk, velduftende, blomsteragtig bouquet og fyldig, frugtagtig smag af østtyrolske æbler og pærer, der begge er letgenkendelige; pæresmagen må aldrig blive dominerende. Hvis der er tilsat blommer: typisk afbalanceret, aromatisk duft og fyldig, frugtagtig smag af kernefrugt med karakteristiske, velintegrerede noter af blomme og et diskret, aldrig dominerende strejf af stenfrugt.

— Fødevaretilsætningsstoffer: ingen.

Specifikke egenskaber (sammenlignet med spiritus i samme kategori)

»Pregler«/»Osttiroler Pregler« har ved 40 % vol. et højere minimumsalkoholindhold end konventionel frugtbrændevin og et strengt begrænset, meget lavt sukkerindhold på højst 4 g/l, som bruges til at afrunde smagen.

Når »Pregler«/»Osttiroler Pregler« er fremstillet udelukkende af æbler og pærer, er dens duft frisk med frugtagtige aromaer af æbleskræl og fine noter af kerner/kernehus. Diskret frugtagtige, saftige aromaer af kogt æble med velintegrerede pærenoter, der minder om banan, afrunder sammen med strejf af tørret pære, pæresaft og kogt pære duften.

Når der er tilsat blommer, placerer en let nøddeagtig mandelaroma sig perfekt i baggrunden.

Smagen af »Pregler«/»Osttiroler Pregler« er typisk mild, velafrundet og harmonisk med en lang eftersmag. Den brede vifte af anvendte frugtsorter giver tæthed og kompleksitet. Æblearomaerne med deres frugtagtige friskhed og fine noter af æbleskræl understøttes af søde aromaer af moden pære og bananagtige strejf af frugternes estere.

Når der tilsættes blommer, kan man desuden ane noter af chokolade og kanel i eftersmagen, hvilket tilfører den en delikat skarphed.

»Pregler«/»Osttiroler Pregler« modnes aldrig på træfade og aldrig med træspåner eller træindlæg i lagertankene.

4. Afgrænsning af det geografiske område

»Pregler«/»Osttiroler Pregler« fremstilles udelukkende i destillerier i det afgrænsede geografiske område »Bezirk Lienz« (distriktet Lienz) i Østtyrol.

Området omfatter kommunerne Abfaltersbach, Ainet, Amlach, Anras, Assling, Außervillgraten, Dölsach, Gaimberg, Heinfels, Hopfgarten in Defereggen, Innervillgraten, Iselsberg-Stronach, Kals am Großglockner, Kartitsch, Lavant, Leisach, Lienz, Matrei in Osttirol, Nikolsdorf, Nußdorf-Debant, Oberlienz, Obertilliach, Prägraten am Großvenediger, Schlaiten, Silian, St. Jakob in Defereggen, St. Johann im Walde, St. Veit in Defereggen, Strassen, Thurn, Tristach, Untertilliach og Virgen.

5. Metode, som spiritussen er fremstillet efter

Gæring og destillation

Det første trin i fremstillingen af »Pregler«/»Osttiroler Pregler« består i findeling eller knusning af de nyhøstede æbler og pærer — og i givet fald også blommer — der udelukkende kommer fra det geografiske område.

Kun moden, sund og ren frugt anvendes. Al den findelte eller knuste frugt (mæsken) kommes i en tank eller et fad (til udblødning). Blommerne bliver normalt udstenet.

Det næste trin er gæringen af mæsken, hvortil der sædvanligvis bruges ren gær. Genmodificeret gær anvendes ikke. Under gæringen, som foregår ved en kontrolleret temperatur og efter en fast procedure, omdannes sukkeret til alkohol og kuldioxid. Gæringen varer gennemsnitligt mellem 2 og 6 uger. Når gæringen er færdig, lagres den gærede mæsk, som har et alkoholindhold på 4-8 % vol., indtil den har udviklet den ønskede karakteristiske aroma, der er typisk for frugten. Hvis mæsken indeholder sten fra de tilsatte blommer, bliver de sorteret fra inden destillationen.

Det tredje trin er destillationen af den gærede mæsk i destillationsapparater med eller uden deflegmator. Kontinuerlig destillation er ikke forenelig med traditionelle fremstillingsmetoder og anvendes ikke. Afhængigt af typen af destillationsudstyret (traditionel destillator med eller uden bakker) destilleres mæsken en eller to gange til under 86 % vol. I dag anvendes stadig hyppigere kobberdestillationsapparater med bakker, så mæsken kun destilleres én gang, hvilket ikke blot sparer energi, men også fastholder frugtens aromaer.

Det fjerde trin har til formål at sikre en afbalanceret, harmonisk sammensætning og består i lagring af produktet efter destillationen i mindst fire uger i egnede, neutrale beholdere (af glas, rustfrit stål osv.). Lagring på træfade, af f.eks. eg eller morbær, anvendes ikke, og der anvendes heller ikke træspåner eller træindlæg i lagertankene.

Efter lagringen følger femte og sidste trin i fremstillingsprocessen, nemlig færdigbehandlingen, der omfatter følgende trin:

— (valgfrit) forskellige destillater, der skal opfylde ovenstående krav, sammenstikkes

— destillatet/-erne, som har et højt alkoholindhold, fortyndes med rent drikkevand til et drikkeligt produkt

— aftapning eller omtapning på flaske eller andre beholdere med henblik på salg

— mærkning og emballering.

»Pregler«/»Osttiroler Pregler« tilsættes ingen fødevaretilsætningsstoffer.

Der må højst tilsættes 4 gram sukker, udtrykt i invertsukker, pr. liter af det færdige produkt for at afrunde smagen.

Fortynding af destillaterne til et drikkeligt produkt, aftapning, mærkning og emballering kan også foregå uden for det geografiske område.

6. Tilknytning til det geografiske miljø eller den geografiske oprindelse

Nærmere oplysninger om det geografiske område eller oprindelse af relevans for sammenhængen

Råvarerne til »Pregler«/»Osttiroler Pregler« fra gårddestillerier har altid været håndplukkede æbler og pærer fra kommercielle frugtplantager eller fra frugtenge og enkeltstående frugttræer på landbrugsbedrifter i det geografiske område. Det forhold, at den traditionelle gårdfremstillede frugtbrændevin »Pregler« altid har været baseret på kernefrugt alene, er historisk begrundet i skattelovgivningen, idet spiritus fremstillet udelukkende af kernefrugt altid har været mindre hårdt beskattet end spiritus, der udelukkende eller delvist er fremstillet af stenfrugt.

I enkelte tilfælde har der imidlertid også været den tradition blandt kommercielle destillerier, at de for at få deres produkter til at skille sig ud har tilsat en vis mængde blommer til æblerne og pærerne, men uden at afvige for meget fra den regionale specialitets typiske karakter.

Historisk kan frugtavl i distriktet Lienz spores langt tilbage tiden. Allerede i 1558 blev de særlige egenskaber ved frugten fra Lienz fremhævet i digtet »Der fürstlichen Grafschaft Tyrol Landtreim« (det fyrstelige grevskab Tyrols rim), som var skrevet af Georg Rösch von Geroldshausen, der var født i byen. Den dag i dag findes der typiske (øst-)tyrolske efternavne, der stammer fra gamle højtyske eller romanske ord for æbler.

Frugtavlen i distriktet Lienz foregår i den »kølige fugtige zone« i op til 900 m over havet og over denne grænse i den »barske fugtige zone«. Områdets klima er særlig påvirket af fønvinden i Alperne. Alpe-fønvinden i Lienz-dalen presser varm luft langt ind i de omgivende sidedale og genererer et enestående mikroklima på den nordlige side af Dolomitterne. De høje temperaturer og den lave fugtighed, der følger med fønvinden, giver sammen med den rene luft og den tørre vind, skiftende med perioder uden fønvind, frugten enestående betingelser for at udvikle sin typiske, særligt intense aroma og smag. Sammen med jordbundens sammensætning, der varierer fra alluvial jord med et højt kalkindhold over morænemateriale fra istiden til brunjord, har disse klimaforhold altid gjort frugtavlen i distriktet Lienz til noget særligt og har især givet kernefrugten en meget »typisk kvalitet«.

Det særlige træk ved navnet »Pregler« stammer fra dialektordet »pregeln«, der kun er udbredt lokalt i det geografiske område Østtyrol.

Ordet »pregeln«, »prägeln« eller »brägeln« betyder stege, koge eller braisere og var et almindeligt udtryk for at brænde snaps. I dag anvendes ordet »pregeln« i Østtyrol som et meget almindeligt og udbredt ord for destillation af snaps. I gamle dage blev spiritus, der var fremstillet af æbler og pærer fra Østtyrols landbrugsbedrifter, sædvanligvis kaldt »Pregler«.

I 1991 stiftede 20 snapsedestillerier fra hele distriktet Lienz foreningen af østtyrolske Pregler-producenter med hjemsted i Dölsach for at opretholde og højne kvaliteten af »Pregler« og bevare traditionerne for eftertiden.

Med baggrund i disse traditioner og med optagelsen i det østrigske fødevareregister i 1998 blev »Pregler« den 24. juli 2012 indlemmet i kapitel B 23 i fjerde udgave af registret som en beskyttet geografisk betegnelse af national betydning ved dekret BMG-75210/0006-II/B/13/2012. Siden da har »Pregler«/»Osttiroler Pregler« været særligt beskyttet på nationalt plan,

På grund af distriktet Lienz’ beliggenhed og særlige tiltrækning på turister og de tilhørende handelstraditioner er »Pregler«/»Osttiroler Pregler« nu et produkt, der er kendt og respekteret langt uden for Østrigs grænser og tæt forbundet, ikke kun sprogligt, med sin egn og destillerierne her.

Den popularitet og det gode omdømme, som »Pregler«/»Osttiroler Pregler« har opnået, bekræftes af den løbende tildeling af priser i forbindelse med arrangementer, f.eks. »Guld« på 2016-udgaven af International Wine & Spirit Competition (Cranleigh, Det Forenede Kongerige), flere priser til »Pregler«/»Osttiroler Pregler« fra forskellige landdestillerier på 2018-udgaven af Tyrol Provincial Schnapps Awards og »Guld« ved den sjette Annual Berlin Spirits Competition samt »Sølv« på Destillata i 2019. Hvor tæt forbundet denne specielle frugtbrændevins omdømme er med dens betegnelse »Pregler«/»Osttiroler Pregler« ses tydeligt i forskellige rapporter herom og henvisninger hertil i både den lokale og den internationale presse (Tiroler Tageszeitung, Kleine Zeitung, Osttiroler Bote, Bezirksblätter Osttirol, Die Zeit, Zeitmagazin, nr. 49 af 1. december 1995) og i fagartikler (Besseres Obst (bedre frugt)). Der er endda blevet arrangeret en kulturel begivenhed med titlen »Pregler G’schichten« om »Pregler«: et stykke regional identitet og en del af den østtyrolske kultur.

Særlige kendetegn ved spiritussen, der kan knyttes til det geografiske område

Som følge af det regionale klima i det geografisk afgrænsede område i distriktet Lienz, de særligt markante forskelle mellem dag- og nattemperaturer i æblernes og pærernes modningsperiode, jordbundens indflydelse og den mere end 100 år lange dyrkningstradition bidrager de udelukkende regionale kernefrugters (æbler og pærer) typiske kvalitet i væsentlig grad til de særlige egenskaber ved »Pregler«/»Osttiroler Pregler« og har sikret produkterne deres overdådigt fyldige, karakteristiske aroma, der er specifik for den anvendte frugt og overbevisende tæt og kompleks takket være mangfoldigheden af anvendte sorter.

7. EU-bestemmelser eller nationale/regionale bestemmelser

Retsgrundlag: EU-lovgivning om spiritus; horisontal EU-lovgivning om mærkning af fødevarer

Beskrivelse af krav: almindelige kvalitetskriterier for frugtbrændevin

8. Ansøger

Navn: Bundesministerium fûr Soziales, Gesundheit, Pflege und Konsumentenschutz Retlig status: Forbundsministerium, der er en del af forbundsregeringen

Adresse: Radetzkystraße 2, 1030 Wien, Østrig

E-mailadresse: post@sozialministerium.at, ixb13@sozialministerium.at

Telefonnummer: +43 1 71100-0

9. Supplement til den geografiske betegnelse

—

10. Specifikke mærkningsregler

Angivelse af tilsætning af blommer

Af hensyn til en fyldestgørende forbrugeroplysning skal tilsætning af blommer angives tydeligt ved hjælp af billeder eller ord i det primære synsfelt (forsideetiketten).

Specificering af producenten

Det er obligatorisk at angive destilleriet eller producenten af produktet.

EU-symbolet

EU-symbolet for registrerede geografiske betegnelser, der er fastlagt i bilag V til forordning (EF) nr. 1898/2006, må anvendes som fastsat i artikel 22 i Kommissionens gennemførelsesforordning (EU) nr. 716/2013.

(1) EFT L 130 af 17.5.2019, s. 1.